b'\n_START_ARTICLE_\nGustav Turja\xc5\xa1ki\n_START_SECTION_\n\xc5\xbdivljenje in delo\n_START_PARAGRAPH_\nGustav grof Turja\xc5\xa1ki je bil zadnji mo\xc5\xa1ki iz mokri\xc5\xa1ke veje Turja\xc4\x8danov, ki so imeli grad Mokrice v lasti skoraj dve stoletji (od 1727 do 1914). Poro\xc4\x8den je bil z Matildo baronico Zois pl. Edelstein z Brda. Oba z \xc5\xbeeno sta bila znana kot velika dobrotnika okoli\xc5\xa1kega prebivalstva. Po njem je grad podedovala edina h\xc4\x8derka Beatrika, takrat \xc5\xbee baronica Gagern._NEWLINE_Marca leta 1861 je bil izvoljen v prvi kranjski de\xc5\xbeelni zbor kot predstavnik veleposesti. Njegova politi\xc4\x8dna kariera pa ni dolgo trajala, saj je \xc5\xbee novembra 1865 odstopil._NEWLINE_Grof Gustav se je v nacionalnem vrenju 19. stoletja nagibal k slovenski strani. Bil je \xc4\x8dlan upravnega odbora Slovenskega dru\xc5\xa1tva, ki je bilo v Ljubljani ustanovljeno leta 1848 in katerega glavna naloga je bila skrb za razvoj slovenskega jezika. Pred prvimi volitvami v kranjski de\xc5\xbeelni zbor je ljubljanska policijska direkcijska, ki je sestavila zaupno oceno kandidatov, zanj zapisala, da je sicer lojalen, da pa je njegovo politi\xc4\x8dno prepri\xc4\x8danje nestabilno in da se nagiba k slovenski stranki. Policijska ocena se je kasneje izkazala za to\xc4\x8dno, saj je v de\xc5\xbeelnem zboru dosledno glasoval za slovenske interese._NEWLINE_Bil je uspe\xc5\xa1en in napreden gospodar na svojem veleposestvu. Leta 1879 je v Novicah objavil prispevek \xc5\xbdveplo pomo\xc4\x8d zoper gnjilobo kmetijskih pridelkov._NEWLINE_Leta 1855 je finan\xc4\x8dno podprl ustanovitev \xc5\xa1ole enorazrednice v Veliki Dolini, nato pa je bil dolgoletni predsednik krajevnega \xc5\xa1olskega odbora.'